અનિલ કુંબલેની આગેવાની હેઠળની આઈસીસીની ક્રિકેટ સમિતિએ મંગળવારે રમતની પારંપરિક ફોર્મેટમાંથી ટોસને કાઢી નાંખવા વિરુદ્ધ નિર્ણય કરતા તેને રમતનો અભિન્ન હિસ્સો ગણાવ્યો હતો. આ નિર્ણયને પગલે ટેસ્ટ મેચમાં રમત પૂર્વે બેટિંગ અને ફિલ્ડિંગ જેવા મહત્વના નિર્ણય કરવામાં આગળ પણ સિક્કો ઉછાળીને નિર્ણય કરવાનું ચાલુ રખાશે. પૂર્વ ભારતીય કેપ્ટન કુંબલેની આગેવાની હેઠળની સમિતિએ ખેલાડીઓના વર્તનના સંદર્ભમાં પણ ભલામણો કરી અને આઈસીસીના કડક પગલાં લેવાની તેમજ ખેલાડીઓ તેમજ પ્રતિસ્પર્ધી ટીમ વચ્ચે ‘સમ્માનની સંસ્કૃતિ’ને યથાવત રાખવાની પણ તરફેણ કરી હતી.